La data de 29 mai 2024, polițiștii din cadrul Poliției Municipiului Botoșani- Biroul de Ordine Publică au emis ordonanță de reținere pentru 24 de ore, pe numele unui bărbat, de 43 de ani, din municipiul Botoșani, cercetat pentru săvârșirea infracțiunii de încălcare a ordinului de protecție. Bărbatul a fost surprins în flagrant delict, în timp ce se afla la locul de muncă al concubinei sale, deși avea un ordin de protecție emis de către Judecătoria Botoșani, conform căruia avea obligația de a nu se apropia de acesta, ca urmare a comiterii infracțiunii de violență în familie. Acesta a fost introdus în centrul de Reținere și Arestare Preventivă al I.P.J. Botoșani, cercetările fiind continuate sub coordonarea Parchetului de pe lângă Judecătoria Botoșani.